محمد خدابندہ اولجایتو

**محمد خدابندہ اولجایتو** (منگولی زبان: **ᠦᠯᠵᠡᠢᠲᠦ ᠺᠬᠠᠨ**) (پیدائش: 1280ء— وفات: 16 دسمبر 1316ء) سلطنت ایل خانی فارس کا آٹھواں حکمران تھا۔ اولجایتو نے بحیثیت شہنشاہ فارس 1304ء سے 1316ء تک حکومت کی۔ اولجایتو ارغون خان کا بیٹا اور ہلاکو خان کا پڑپوتا تھا۔ اُس کے دورِ حکومت میں ایل خانی سلطنت کے تعلقات یورپ سے کافی خوشگوار رہے۔
[تصغیر|265x265px|[سلطانیہ، ایران میں واقع گنبد سلطانیہ جو سلطان اولجایتو کا مدفن ہے۔]]
[تصغیر|[رشید الدین فضل اللہ ہمدانی کی جامع التواریخ میں اولجایتو کے عہد حکومت کے منگول سپاہیوں کو دکھایا گیا ہے۔|178x178پکسل]]

## ابتدائی حالات
اولجایتو کی پیدائش 1280ء میں ہوئی۔ اُس کی والدہ اُرُک خاتون نے اُسے پوپ نکولس چہارم سے بپتمسہ دلوایا تھا اور اُس کا نام نکولیا رکھا گیا تھا۔ آغازِ شباب میں اُس کا نام خربندہ رکھا گیا۔ جب اولجایتو نے اسلام قبول کر لیا تو خربندہ بدل کر خدابندہ ہو گیا اور ذاتی نام محمد رکھا گیا۔ 1304ء میں تخت نشینی کے بعد اولجایتو نے غیاث الدین والدنیا کا لقب بھی اختیار کیا۔[تصغیر|[غازان محمود اور اولجایتو|190x190پکسل]]

## تخت نشینی
* مزید پڑھیں: '''ایل خانی سلطنت'''، **[[محمود غازان]]**
11 مئی 1304ء کو محمود غازان فوت ہوا تو اولجایتو اُس وقت ایل خانی سلطنت کی ہندوستانی سرحد پر تھا، لیکن اُس کی عدم موجودگی میں جانشینی کی کوئی مشکل پیش نہیں آئی کیونکہ اُس کا چچازاد بھاَئی الفرنک جو تخت کا دعویدار بن سکتا تھا، وہ پہلے ہی قتل کر دیا گیا تھا۔ 11 مئی 1304ء سے ہی اولجایتو کو ایل خانی سلطنت کا شہنشاہ تسلیم کر لیا گیا۔

## فتوحات

#### دار الحکومت کی تبدیلی
1305ء میں اولجایتو نے اپنے بیٹے ابوسعید بہادر خان کی پیدائش کی خوشی میں ایل خانی سلطنت کا دار الحکومت سلطانیہ کو قرار دیا حالانکہ اس سے پہلے دار الحکومت تبریز تھا۔ اولجایتو تادمِ مرگ سلطانیہ میں مقیم رہا۔

#### ہرات کی فتح
1307ء میں جب اولجایتو نے ہرات فتح کیا تو تب بھی لشکر ایل خانی میں فرانسیسی سپاہی موجود تھے۔ جب اولجایتو نے صوبہ گیلان کا محاصرہ کر لیا اور خوراک و رسد منقطع کردی گئی تو اُس وقت بھی فرانسیسوں نے اولجایتو کی مدد کی تھی۔ نتیجتاً آل کرت سے ہرات چھین لیا گیا اور آل کرت کے شاہی افراد کو قتل کر دیا گیا۔

#### مملوکوں کے خلاف آخری مہم
1312ء/1313ء میں اولجایتو نے جس آخری مہم میں حصہ لیا وہ مملوکوں کے خلاف تھی مگر یہ مہم ناکام ہو گئی اور دمشق میں اولجایتو کو شکست ہوئی۔ آخرکار مملوکوں اور ایل خانیوں کے مابیں مدتِ دراز سے جاری یہ کشمکش 1322ء میں ختم ہو گئی جب اولجایتو کے بیٹے ابوسعید بہادر خان نے مملوکی سلطان الناصر محمد بن قلاوؤن سے حلب میں معاہدہ کر لیا جس کے تحت یہ مخالفت اور جنگوں کا طویل سلسلہ ختم ہو گیا۔

## یورپی حکمرانوں سے تعلقات و روابط

#### وینس سے تجارتی معاہدہ
اولجایتو کے دورِ حکومت میں ایل خانی سلطنت کے تعلقات یورپ سے کافی خوشگوار ثابت ہوئے۔ اولجایتو نے 1306ء میں وینس کے ساتھ ایک تجارتی معاہدہ کر لیا جس سے وینس کے تاجروں کی آمد ایل خانی دار الحکومت تبریز میں ہونے لگی۔ مارکو پولو نے بھی تبریز شہر میں یورپی تاجروں کی سکونت و قیام گاہوں اور اُن کی آمد کے متعلق لکھا ہے اور کہا ہے کہ یہ تاجر سونا، ریشم تبریز سے لے کر یورپ میں فروخت کرتے تھے۔
#### عسکری اتحاد

* مزید پڑھیں: **[[سلطنت مملوک (مصر)]]**، **[[تھامس الدوچی]]**، **[[فرانسیسی منگول عسکری اتحاد]]**

اولجایتو پہلا ایل خانی شہنشاہ تھا جس نے یورپ کے حکمرانوں کے ساتھ پہلی بار عسکری اتحاد قائم کیا، اِس کی بڑی وجہ مملوکوں سے مخالفت تھی۔ اولجایتو نے مغرب میں یورپی حکمرانوں سے روابط قائم رکھے تاکہ مملوکوں کی مشرق میں سرگرمیوں کو روک سکے۔ اُس کے پیشرو بھی مملوکوں سے رسرپیکار رہے تھے۔ یورپ میں اُس کے مسیحی حکمرانوں سے تعلقات اُس کے مسیحی سفیر توماس الدوچی (Thomas Ilduci) نے قائم کیے جو اولجایتو کو یورپی حکمرانوں کے سامنے مسیحی ثابت کرتا رہا۔ یہ بات قابل افسوس ہے کہ اولجایتو خود مسلمان ہوتے ہوئے مسیحی حکمرانوں سے روابط کو استوار کیے رہا جبکہ اُس کے مقابل مملوک بھی مسلمان تھے۔

#### 1305ء کی یورپی سفارت

* مزید پڑھیں: **[[بسکاریلو دی گیزولفی]]**، **[[فلپ چہارم، شاہ فرانس]]**، **[[پوپ کلیمنٹ پنجم]]**، **[[ایڈورڈ اول شاہ انگلستان]]**

ماہِ اپریل 1305ء میں اولجایتو نے یورپ کے حکمرانوں سے بہترین سفارتی تعلقات اُستوار کرنے کے لیے پہلی سفارت بھیجی جس کا سفیر بسکاریلو دی گیزولفی تھا اور یہ سفارت شاہِ فرانس فلپ چہارم، پوپ کلیمنٹ پنجم اور ایڈورڈ اول شاہ انگلستان کے شاہی درباروں کے لیے تھی۔ اِس سفارتکاری کا صرف ایک ہی خط محفوظ رہ سکا ہے جو فرانس کے عوامی کتب خانہ (نیشنل لائبریری آف فرانس) میں موجود ہے۔ اِس خط کا متن یوں ہے کہ:

* اِسی سفارت میں فلپ چہارم، شاہ فرانس کے نام جو مکتوب بھیجا گیا تھا، اُس کا اقتباس فرانس کے عوامی کتب خانہ سے نقل کیا گیا ہے کہ:

[تصغیر|290x290پکسل|
اولجایتو کی پہلی سفارتکاری کے دوران میں تحریر کیے گئے خط کا [اطالوی زبان میں ترجمہ جو بسکاریلو دی گیزولفی کا تحریر کردہ ہے۔ (1305ء)]]

اِس مکتوب سے معلوم ہوتا ہے کہ اولجایتو کے فرانس سے سفارتی تعلقات دوسرے یورپی ممالک سے کہیں بہتر طور پر اُستوار تھے۔

#### 1307ء کی یورپی سفارت
یورپ میں اولجایتو کی طرف سے دوسری سفارت 1307ء میں سفیر تھامس الدوچی کے ذریعے بھیج گئی تھی۔ سفیر کو الدوچی کا خطاب دیا گیا تھا جس کے معنی ہیں: برہنہ تلوار۔ یہ سفارتکاری پوپ کلیمنٹ پنجم کے نام روانہ کی گئی۔ مورخین کے مطابق اِس سفارت کا خفیہ مقصد یہ تھا کہ مسیحیوں کو ارض مقدسہ میں داخلے کی اجازت مل جائے یا وہ ارض مقدسہ مسیحیت کے قبضہ میں چلا جائے، یہ صرف مملوکوں کی مخالفت میں بھیجی گئی تاکہ ارض مقدسہ مملوکوں کی سلطنت سے الگ ہو جائے۔ اِس سفارت سے ایل خانی سلطنت اور مسیحی دنیا ویٹی کن کے تعلقات پرجوش ہو گئے اور خان بالق میں مسیحیوں کو داخلے کی اجازت مل گئی۔[تصغیر|289x289پکسل|کلاسیکی [منگولی طرز تحریر میں لکھا گیا فلپ چہارم، شاہ فرانس کے نام مکتوب جس پر عظیم خان ہلاکو خان کی سرخ شاہی مہر ثبت ہے - (1305ء)]]1307ء میں جب اولجایتو نے پوپ کلیمنٹ پنجم کے پاس سفارت بھیجی تو تب مسیحی دنیا کے حکمران صلیبی جنگوں میں شریک ہونے کے لیے تیاری کر رہے تھے، لیکن یہ اتحاد چند ناگزیر وجوہات کے باعث تاخیر کا شکار ہوا۔ یہ صلیبی جنگ بلاد الشام پر مسیحی تسلط کے قیام کے لیے تھا جس کے لیے پوپ کلیمنٹ پنجم نے اولجایتو سے مدد چاہی۔
#### 1308ء کی عسکری مہم
1304ء سے قبل بازنطینی شہنشاہ ایندرونیکس دؤم نے اپنی ایک بیٹی کی شادی اولجایتو سے کی تھی اور اس لحاط سے بازنطینی سلطنت میں اولجایتو کی رشتے داری کافی بہتر تھی۔ جب سلطنت عثمانیہ کا پھیلاؤ شروع ہو تو بازنطینی شہنشاہ نے سلطنت عثمانیہ کے پھیلاؤ کو روکنے کے لیے اولجایتو سے مزاحمت کا مطالبہ کیا۔ 1305ء میں اولجایتو نے بازنطینی شہنشاہ سے وعدہ کیا کہ وہ چالیس ہزار سوار فراہم کرے گا لیکن 1308ء میں تعداد کم کرکے تیس ہزار رہ گئی۔ اولجایتو نے تیس ہزار فوجی فراہم کیے تاکہ ایندرونیکس دؤم بتھنیا کے قصبوں کو سلطنت عثمانیہ سے آزاد کروا سکے۔ یہ قصبے عثمان اول سے مقابلہ کرکے واپس لے لیے گئے۔

#### 1313ء کی یورپی سفارت
4 اپریل 1312ء کو پوپ کلیمنٹ پنجم نے ویانا کونسل میں صلیبی جنگ کا اعلان کیا۔ اِسی دوران 1313ء میں اولجایتو نے ایک سفارت ایڈورڈ دوم شاہ انگلستان کے پاس بھیجی۔ فلپ چہارم، شاہ فرانس نے صلیبی جنگ کے واسطے لشکر تیار کیا اور صلیب مقدس کو اٹھایا اور لشکر لے کر بلاد الشام کو روانہ ہو گیا۔ صلیبی لشکر بلاد الشام میں پوپ کلیمنٹ پنجم کی آواز پر جمع ہو چکے تھے۔ 20 اپریل 1314ء کو پوپ کلیمنٹ پنجم کے اچانک انتقال کرجانے پر صلیبی لشکر انتشار کا شکار ہوا اور مملوکوں نے صلیبی لشکر کو شکست دے کر واپس لوٹ جانے پر مجبور کر دیا۔

## عہد حکومت
[تصغیر|171x171پکسل|اولجایتو کے عہد حکومت کا [706ھ/ 1306ء میں ضرب کردہ سکہ جس پر کلمہ

طیبہ کندہ ہے۔]]
[تصغیر|194x194پکسل|اولجایتو کے عہد حکومت کا [706ھ/ 1306ء میں ضرب کردہ سکہ جس پر ائمہ اثناعشر کے اسماء اور درمیان میں اولجایتو کا شاہی نام کندہ ہے۔]]
[تصغیر|239x239پکسل|[سلطانیہ میں موجود ایک قدیمی مسجد کی محراب جس پر اولجایتو کے حکم پر نقاشی کی گئی اور چوبی منبر بنایا گیا تھا۔]]اولجایتو نے تقریباً ساڑھے بارہ سال حکومت کی اور اِس کے بعد ایل خانی سلطنت زوال پزیر ہوتی گئی کیونکہ ایسا بیدار مغز حکمران دوبارہ ایل خانی سلطنت کو میسر نہیں آسکا۔ اولجایتو نے پیشرو حکمران محمود غازان کے قوانین کو دوبارہ اصلی صورت میں بحال کر دیا جس سے ایل خانی سلطنت میں پھیلی طوائف الملوکی کا خاتمہ ہو گیا۔ رشید الدین فضل اللہ ہمدانی کا بیان ہے کہ اولجایتو نے سلطنت میں مہنگائی پر ضرب لگائی اور اِن اقدامات سے خوش حالی کا ایک نیا دور شروع ہوا۔

## وفات

* مزید پرھیں: **[[گنبد سلطانیہ]]**

اولجایتو نے 12 سال 5 ماہ 7 دن حکومت کرنے کے بعد 36 سال کی عمر میں بروز جمعرات 28 رمضان 716ھ/ 16 دسمبر 1316ء کو سلطانیہ میں فوت ہوا۔ اولجایتو کی وفات کے بعد رشید الدین فضل اللہ ہمدانی پر الزام لگایا گیا کہ اُس نے اولجایتو کو زہر دیا، لیکن یہ الزام ثابت نہ ہو سکا اور رشید الدین فضل اللہ ہمدانی کو بری کر دیا گیا۔ اولجایتو کو سلطانیہ میں اُس کے اپنے تعمیر کردہ مقبرہ گنبد سلطانیہ میں دفن کیا گیا۔

## مذہبی رجحان
* مزید پڑھیں: **[[علامہ حلی]]**، **[[شیخ میثم البحرانی]]**
اولجایتو کو پیدائش کے بعد مسیحیت کے مطابق بپتسمہ دیا گیا تھا۔ دورِ شباب میں اُس نے اسلام قبول کر لیا تھا اور اپنا نام محمد خدابندہ تجویز کیا تھا۔ چند مصدقہ ذرائع سے معلوم ہوتا ہے کہ اولجایتو نے اپنی زوجہ کے اصرار پر اسلام قبول کیا تھا۔ ابن بطوطہ کے مطابق اُس نے سنی ہونے کا دعویٰ کیا لیکن بعد ازاں فقہ شافعی کو فروغ دیا لیکن اِس میں وہ ناکام رہا۔ ایل خانی سلطنت میں سربرآوردہ شیعہ علما کی صحبت سے متاثر ہوکر اُس نے مسلک شیعہ اختیار کر لیا۔ علامہ حلی اور شیخ میثم البحرانی سے وہ کافی متاثر رہا۔ 1306ء میں اولجایتو نے سلطانیہ شہر کی بنیاد رکھی جہاں بغداد سے شیعی علما کو بلوا کر آباد کیا۔ موسم سرما 1308ء میں اولجایتو نے شیعی عقائد آثناعشری عقائد اختیار کرلیے اور 1310ء میں اولجایتو نے باقاعدہ طور پر شیعہ عقائد اختیار کرلینے کا اعلان کیا۔ کچھ ذرائع کے مطابق وہ مرض وفات کے وقت تک سنی عقائد پر راسخ الاعتقاد تھا۔ اولجایتو کے عہدِ حکومت کے سکوں پر کلمہ طیبہ اور دوسری جانب ائمہ اثناعشر کے اسماء کندہ ہیں جن سے اُس کے شیعی عقائد پر ہونے کا ثبوت ملتا ہے۔ اس اعتبار سے اولجایتو کو پہلا شیعی شہنشاہ ایل خانی سلطنت قرار دیا جا سکتا ہے ۔

## علمی سرگرمیاں

* مزید پڑھیں: **[[رصدخانہ مراغہ]]**، **[[نصیر الدین طوسی]]**، **[[رشید الدین فضل اللہ ہمدانی]]**
اولجایتو اپنے پیشرو شاہان ایل خانی سلطنت کے مقابلے میں آزاد پسند اور آزاد خیال حکمران ثابت ہوا۔ 1309ء میں اُس نے شیراز میں دارالسیدہ کی بنیاد رکھی جہاں علما پر بکثرت رقم صرف کی جاتی رہی۔ رصدخانہ مراغہ (موجودہ: صوبہ آذربائیجان شرقی) جو ہلاکو خان کے عہد حکومت میں نصیر الدین طوسی نے قائم کی تھی، میں اولجایتو نے کافی حد تک دلچسپی لی اور وہاں نصیر الدین طوسی کے بیٹے اصیل الدین کو شاہی منجم مقرر کیا۔ رشید الدین فضل اللہ ہمدانی کی ادبی و تاریخی سرگرمیوں کی حوصلہ افزائی کرتا رہا، علاوہ ازیں مؤرخ مذکور کی تاریخ گوئی سے بہت متاثر تھا۔
## مزید دیکھیے
* سلطنت ایل خانی
* گنبد سلطانیہ
* فارس

## حوالہ جات

زمرہ:1280ء کی پیدائشیں
زمرہ:1316ء کی اموات
زمرہ:ایشیا میں چودہویں صدی کے حکمران
زمرہ:بدھ مت سے اسلام قبول کرنے والی شخصیات
زمرہ:بورجگین
زمرہ:چنگیز خان کی اولاد
زمرہ:سلاطین ایل خانی
زمرہ:منگول سلطنت کے مسلم
زمرہ:سنیت سے شیعیت قبول کرنے والی شخصیات
زمرہ:مسیحیت سے بدھ مت قبول کرنے والی شخصیات
زمرہ:سنی اسلام کے نقاد
زمرہ:ویکی ڈیٹا سے مختلف مختصر وضاحت
زمرہ:1282ء کی پیدائشیں
زمرہ:ایل خانی سلطنت
زمرہ:شیعیت
زمرہ:678ھ کی پیدائشیں
زمرہ:منگول اقوام
زمرہ:چودہویں صدی کی منگولیائی شخصیات
زمرہ:ایرانی مسلم
زمرہ:چودہویں صدی کی شخصیات